runetrust/blame-folketinget-dk huggingface dataset:
Kim Valentin (V), 2025-03-13:
Tak til formanden.
I 1993 startede jeg min egen virksomhed.
Det er mange år siden.
Jeg har stadig virksomheden.
Det her berører nogle af de tanker, jeg havde, dengang jeg startede op.
Kunne jeg sikre min familie, hvis det nu ikke gik?
Vi havde tre børn.
Dengang var der ikke nogen muligheder.
Nu indfører vi nogle muligheder.
For der er i forvejen rigeligt med risici, når man starter sin egen virksomhed op.
Man har en lang række af risici, som man i og for sig er villig til at acceptere, og så kigger man på en risiko, hvor man spørger sig selv: Hvad nu, hvis det ikke går?
Så går jeg jo helt med, eller så kan jeg ikke engang forsørge min familie.
Det gælder generelt.
De her tanker gælder for mænd og kvinder helt generelt, tror jeg.
Man tager det op i familien, og man drøfter det om virksomheden og iværksætterdrømmen.
For en iværksætterdrøm skal jo ikke blive til et iværksættermareridt.
For mig selv gik der da 2-3 år, før jeg fik mere end dagpengene ind, men så gik det også.
Nu har jeg haft den her virksomhed i 32 år.
Den lever stadig, og der er pænt mange ansatte nu.
Derfor er det godt, og det er også en af de ting, som vi i Venstre har kæmpet for, specielt også fordi det er godt for kvinder.
Der er det her med dagpengeretten, som bliver udvidet, hvis det ikke går, og så er der det her med, at man også, ligesom der står i lovforslaget, kan få mulighed for at arbejde en lillebitte smule under barslen, altså 3½ time om ugen.
Det er sådan, at man lige kan nå at svare på nogle mails og holde virksomheden i live.
Jeg tror, at det er rigtig, rigtig vigtigt, at man giver mulighed for de her ting.
Det er en af de ting, som vi i Venstre har kæmpet for igennem et stykke tid, og som vi er glade for kom ind i aftalen om bedre vilkår for iværksættere, som blev indgået sidste år.
Det tror jeg bliver godt.
For det, der sker i dag i forhold til det med barselsdelen, er jo, at man har tre muligheder.
Så kan man snyde; det må man ikke, og det er ret skidt for samfundet, hvis der er nogle regler, som gør, at man for at overleve skal snyde.
Så er der endelig det at spare op; det er relativt svært at spare op i iværksættervirksomheder.
Derfor er det rigtigt at gøre det, som man gør her og nu.
Er det så slut med det?
Det mener vi ikke i Venstre.
Der er selvfølgelig den her del.
Heldigvis er der også en del flere kvinder, men vi vil gerne have mange flere kvinder ind i iværksætterdrømmene.
Går man med iværksætterdrømme derude, og har man nogle idéer til, hvad der er af strukturelle problemer med at starte op rundtomkring, tager jeg gerne tage dialogen, og jeg ved, at det gør vores erhvervsordfører også på det her område.
Vi er glade for og stolte af, at vi i Folketinget nu åbner bare en lille smule op for at tage noget af risikoen fra det.
Venstre støtter det her lovforslag i sin helhed, og vi glæder os til drøftelserne frem mod andenbehandlingen.
Mads Olsen (SF), 2025-03-13:
Denne lov er et vigtigt skridt fremad.
Man satser ikke bare sine penge, men også sin tryghed.
Og hvad sker der, hvis det ikke går?
Hidtil har systemet været indrettet sådan, at iværksættere i mange tilfælde har stået uden for dagpengesystemet, skubbet til side og overladt til sig selv.
Det laver vi nu om på.
Med den her lov sikrer vi, at nystartede iværksættere får mulighed for at optjene dagpengeret baseret på deres tidligere lønindkomst.
Det betyder, at man tør tage springet uden at risikere at stå uden for nogen form for sikkerhedsnet.
Det er ikke bare en fordel for iværksætterne, det er en fordel for hele samfundet.
Flere tør starte virksomhed, flere tør tage chancen, og det skaber vækst og arbejdspladser.
Så er der barslen.
Det er jo ikke nogen hemmelighed, at barselsreglerne længe har været en kæmpe sten i skoen for selvstændige.
Nu indfører vi en bagatelgrænse, der gør det muligt at bruge 3½ time om ugen på helt basale opgaver i virksomheden uden at miste retten til fulde barselsdagpenge.
Det lyder måske som en lille ting, men for de små selvstændige er det forskellen på at kunne få det til at hænge sammen eller at måtte give op.
Det handler ikke bare om at arbejde sig selv halvt ihjel under barslen, men om at kunne besvare en vigtig e-mail, betale en regning eller sikre, at forretningen ikke kollapser i mellemtiden.
Nogle vil måske spørge, om det her koster kassen.
Nej, det gør det ikke.
De økonomiske konsekvenser er beskedne, og der er ikke en eneste krone, der bliver skåret i andres barselsdagpenge.
Vi skaber bare lidt mere fleksibilitet, så flere kan få en tryg barsel, også dem, der ikke har en stor virksomhed i ryggen.
Vi kan ikke have et system, der straffer dem, der skaber nye arbejdspladser, og derfor støtter vi L 150.
Fordi det er rimeligt, fordi det er ansvarligt, og fordi vi ikke skal have et arbejdsmarked, hvor selvstændige står uden rettigheder.
Tak for ordet.
Sólbjørg Jakobsen (LA), 2025-03-13:
L 150 om udvidet ret til dagpenge til iværksættere og bagatelgrænse for arbejde i selvstændig virksomhed med fulde barselsdagpenge.
Det her er et fornuftigt lovforslag.
Det skal jeg lige starte med at sige.
Det har altid være liberal politik, at iværksættere skal have gode vilkår.
Det skal være let at tage springet og blive selvstændig, og der skal være gode vilkår til at få virksomheden til at blive større.
Der er meget lovgivning fra Christiansborgs side, som rammer skævt og spænder ben for selvstændige, og det skal der ryddes op i.
Men, og det er nu, jeg kommer med et men, jeg synes – og det er jo ikke med det her konkrete forslag, det er bare en betragtning, som jeg faktisk synes er vigtig, når vi snakker om rettigheder til selvstændige – vi skal passe på med, at vi ikke begynder at betragte dem som lønmodtagere, for det er de ikke.
Det er to vidt forskellige arbejdsliv, og det har man valgt fuldstændig selv.
De selvstændige tilvælger den højere risiko, de tilvælger at have markant mindre sikkerhed, og de står med al ansvaret selv, og der er som udgangspunkt ikke andre til at æde deres regninger og nederlag.
Til gengæld for den større usikkerhed har de mere frihed over deres arbejdsliv.
De bestemmer selv, om de vil arbejde 80 eller 25 timer om ugen, de bestemmer selv, om de vil bede en træls kunde om at skrubbe af, og de bestemmer også selv, om de vil arbejde på store bededag.
Det er hårdt at være selvstændig.
Det siger alle, man snakker om det med, men de elsker det, og det er ikke synd for dem.
Det er heller ikke synd for dem, og det er heller ikke synd for dem, at de ikke har de samme dejlige rettigheder, som man kan have som lønmodtagere.
Tværtimod.
For med risikoen for det her nederlag er også muligheden for at skabe langt større succeser, end hvad man kan som lønmodtager, for netop at bygge noget op fra bunden, som bliver til gavn for en selv, for deres familier og ikke mindst for resten af samfundet.
Det synes jeg er værd at huske.
Når en iværksætter lykkes, kommer det til os alle sammen til gode.
Og succes eller ej, iværksættere er nogle af de mest robuste og dedikerede mennesker, vi har i vores samfund, og derfor synes jeg også, at vi skal være påpasselige med at pakke dem ind i vat.
Liberal Alliance bakker op om det her forslag som sagt, fordi vi synes, det er et godt forslag, men generelt skal vi nok ikke til at pludselig anse dem som lønmodtagere, for de er nemlig noget helt andet, og det skal de også have lov til at være.
Tak for ordet.
Nanna W. Gotfredsen (M), 2025-03-13:
Tak for ordet, formand.
Det behøver jeg ikke at sige så meget om.
I hvert fald lyder det til, at vi er meget bredt enige om, at det skal være nemmere, mere attraktivt og mindre byrdefuldt at være iværksætter og at være selvstændig.
Det er fuldstændig afgørende for Moderaterne, og det er afgørende for Danmark og for vores fremtid, at vi skaber gunstige vilkår for iværksættere og selvstændige.
Det er dem, der er der, når Novo ikke står for væksten, og når der er banket vindmøller op i alverdens lande.
Vi har brug for, at erhvervslivet har gode vilkår, og at iværksættere har gode vilkår.
Så med det her lovforslag sikrer vi, at det i højere grad er muligt at være iværksætter og selvstændig, samtidig med at man også ønsker at stifte familie.
Tilbage i 1990'erne havde jeg en mellemlederstilling i det private.
Jeg læste jura om søndagen, og så var jeg gadejurist om aftenen og om natten og i weekenden.
Efter nogle år på den måde lykkedes det faktisk at kunne sende en faktura på gadejuristeriet til embedslægerne, så der kunne komme lidt penge i kassen til at betale de der kodyle mobilregninger, der var, når man var gadejurist.
Der var ikke støtte på nogen måde i øvrigt.
Det foregik på en bænk på Hovedbanegården – det var dengang, der var bænke på Hovedbanegården.
Det gik virkelig stærkt.
Ikke så længe efter blev jeg gravid, og det var monsterbesværligt.
Jeg var heldigvis godt gift, så jeg blev reddet af en rig mand, men altså, det er ikke den fede måde at være kvindelig iværksætter på.
Jeg synes, det her er stjernefantastisk.
Moderaterne bakker op om forslaget.
Tak for ordet.
Dina Raabjerg (KF), 2025-03-13:
Tak, formand.
Derfor var vi Konservative selvfølgelig også med i den aftale, som det her lovforslag udmønter.
Aftalen har i høj grad fundet inspiration i forslag, som vi selv har præsenteret de seneste år.
Det er bare ærgerligt, at vi skulle vente flere år på den her aftale, og så at ambitionsniveauet ikke blev højere.
Men vi er selvfølgelig glade for det, som kommer i den her lov.
Høringen viser også stor opbakning.
Flere organisationer anerkender de positive tiltag i forslaget.
Særlig fremhæves det som en fordel, at nystartede iværksættere kan få dagpenge beregnet ud fra tidligere lønindkomst, og at den økonomiske risiko ved at starte egen virksomhed bliver mindre.
Samtidig er der en bagatelgrænse på 3½ times arbejde under barsel, og det er et skridt i den rigtige retning, så selvstændige kan håndtere nødvendige opgaver, mens de stadig har ret til fulde barselsdagpenge.
Så vi bakker op om forslaget, men vi forventer, at vi i fremtiden kan tage de næste skridt og sikre endnu bedre vilkår for Danmarks iværksættere.
Tak for ordet.
Victoria Velasquez (EL), 2025-03-13:
Tusind tak.
Tit i Folketingssalen er der jo debatter på kryds og tværs osv., men her vil jeg bare virkelig anerkende det rigtig frugtbare og gode samarbejde, som Enhedslisten og Konservative har haft om at sikre økonomisk tryghed for små erhvervsdrivende og selvstændige, både på barselsområdet, men også i forhold til dagpenge og mange andre ting.
Tit taler vi om, at vi ved, at det er en forhindring for, at kvinder tør at kaste sig ud i at være selvstændige, men jeg synes, vi glemmer at tale om, at størst er tabet jo for hele vores samfund.
For der er en kæmpe værdi, som vi simpelt hen går glip af.
Så jeg vil bare kvittere for det gode samarbejde.
Dina Raabjerg (KF), 2025-03-13:
Og jeg vil sige tusind tak.
I det her tilfælde er det jo så nogle af mine kollegaer, du har haft ...
undskyld, ordføreren har haft samarbejde med.
Vi skal lige have styr på formerne.
Men tak for det, og tak for det gode samarbejde, vi i øvrigt har.
Det kommer somme tider lidt bag på folk, når jeg fortæller, at vi faktisk har et ganske udmærket samarbejde på tværs af salen mellem Konservative og Enhedslisten, ikke kun på det område her, men også på energi- og forsyningsområdet, hvor jeg sidder.
Så selv tak.
Det var også lidt lusket af mig at stille det spørgsmål, for jeg kendte jo sådan set godt tallene.
Faktum er, at der på 5 år har været en stigning på i hvert fald langt over 50 pct., så vidt jeg erindrer.
Så det var bare det, jeg egentlig ville have oplyst.
Ane Halsboe-Jørgensen (S), 2025-03-13:
Jeg ved, at der ligger helt konkrete folketingssvar, der indeholder opgørelser over årsværk gennem årene tilbage i tid og frem til i dag, og dem vil jeg i virkeligheden enten bare få gensendt til ordføreren eller få henvist til.
Så er man i hvert fald helt sikker på, at det er de helt konkrete tal.
Karin Liltorp (ALT), 2025-03-13:
Tak for ordet.
Jeg kan oplyse om, at jeg også bare er vikar
for vores officielle beskæftigelsesordfører, og når man kommer op som den allersidste på talerstolen, er alt det gode jo allerede sagt.
Så jeg kan jo starte med at sige, at Alternativet støtter op om lovforslaget.
Jeg tror, at vi alle sammen er enige om, at fritidsjob er en rigtig god idé.
Det styrker de unge, og det er en måde at blive dannet på.
Samtidig skal vi selvfølgelig beskytte de unge derude, og det synes jeg også lovforslaget tager meget alvorligt.
Jeg kunne jo godt få lyst til ligesom andre at gå en tur ned ad det, jeg ikke må sige på engelsk, mindevejen, og fortælle om alt det, jeg har lært ved at være i fritidsjob, dengang jeg var ung, men det vil jeg så undlade.
Vi har allerede hørt de gode historier.
Jeg vil bare konkludere, at det er et skridt i den rigtige retning.
Så vi støtter det.
Victoria Velasquez (EL), 2025-03-13:
I forhold til den sidste kommentar tænker jeg, det jo godt kan være, at ministeren oplever, at det har været seriøse drøftelser, men trepartsaftalen med KL har vi jo ikke været inde over.
Faktisk er det enormt utilgængeligt for os og svært at få indsigt i, hvad det er, der ligger bag.
Så jeg vil bare appellere til, at der kommer en tilbagemelding fra ministeren – og vi vil selvfølgelig gerne bruge vores tid klogest muligt, men det skal ikke ske ved at gå på kompromis med lovkvaliteten – og at der bliver sendt høringssvar om de relevante dele i forhold til det, der handler om socialfagligheden, og som mangler.
Mit spørgsmål var egentlig noget helt andet, nemlig i forhold til evaluering.
Og unge mennesker er i en risikogruppe, og det at være i front på forskellig vis, gør det også ekstra sårbart.
Derfor vil jeg bare spørge om, hvordan ministeren ser på det, hvis kommer noget frem forud for evalueringen eller med evalueringen: Hvad gør vi så?
Ane Halsboe-Jørgensen (S), 2025-03-13:
Tak, i virkeligheden, for at gå op i det, for det er jo det, som jeg tror ordføreren selv sagde i sin tale, nemlig hvordan vi sikrer, at ingen kommer ud for noget.
Og den eneste garanti, man kan stille for det, er, hvis ingen forlader deres hjem og tager på arbejde.
Og jeg lytter mig også bare til, at vi står med den der balance imellem, hvornår det bliver for farligt, og hvornår vi ikke får den dannelse og myndiggørelse, der er ved at have et job.
Den vægt står vi jo og balancerer på.
Nu rykker vi nogle af lodderne over i retning af, at flere får adgang til flere ting.
Og det er jeg også personligt optaget af at vi følger ret tæt, og derfor ligger der også en evaluering.
Men selvfølgelig er der også de faglige parter, og derfor har det også været vigtigt for mig at inddrage dem og undervejs i det her, for det er også dem, der kender de her arbejdspladser, det er dem, der kender de her brancher.
Men der er bare en fuldstændig åben dør i forhold til, at hvis der er noget af det her, der viser sig ikke at virke efter hensigten, så synes jeg, vi skal tale om det.
Victoria Velasquez (EL), 2025-03-13:
Det er jo også velkendt, at det, der gjorde det svært i treparten, var, at der var flere af de faglige organisationer, som trak i bremsen og gerne ville have det genvurderet frem og tilbage.
Så det er ikke kun en bekymring, som Enhedslisten har, det er også en, som fagforeningerne deler.
Det er bare, så vi er enige om, at det ikke bare er tale om det, men at det også er at gøre noget ved det.
Ane Halsboe-Jørgensen (S), 2025-03-13:
Først og fremmest vil jeg sige, at jeg ikke kommer til at konkludere på en hypotetisk situation, hvor noget opstår og vi i fællesskab vurderer, at der er behov for, at vi mødes omkring det og drøfter det.
Det kommer også an på karakteren af det, vi sidder med.
Og så kan jeg bekræfte, at vores faglige organisationer er helt utrolig optaget af at passe på dem, der går på arbejde i det her land.
Det er noget af det fineste, de gør.
Derfor er det også ekstra stærkt, når de faktisk har turdet gå ind i et arbejde, der handler om at løsne noget af det, for at flere får adgang til det at have et arbejde.
Og det viser, at det ikke kun er her på Christiansborg, men faktisk også blandt arbejdsmarkedets parter, at det bliver meget tydeligt, hvilken værdi det at indgå i et arbejdsfællesskab har.
Kim Edberg Andersen (DD), 2025-03-13:
Tak for det.
Man skal jo næsten svare, når en minister nævner en i Folketingssalen.
Jeg har jo fået svar, og jeg må også sige, at normalvis ville jeg på nordjysk sige, at ministeren ser ud til at være slemt godt tilfreds ved at være minister, så det kom også bag på mig, at man havde brug for at slå det hele sammen i en stor pærevælling.
Jeg er ikke helt sikker på, om ministeren så sagde, at nu deler man det selv op, eller om man nu ligesom var blevet fanget i det, og at man så tager en masse møder efterfølgende.
Nu er jeg ikke inde i alle detaljerne lige på beskæftigelsesområdet, men jeg bliver nødt til at rejse et flag.
Altså, kunstig intelligens er fantastisk, og jeg synes, man skal bruge det, ja.
Men jeg bliver også nødt til at sige i forhold til Digitaliseringsudvalgets bekymring, at man bare skal huske, at uanset hvad DSA siger, ved vi ikke altid, hvor motoren ligger henne.
Så der er nogle flag, der bliver rejst, og nogle ting, som jeg også tror beskæftigelsesordførerne har brug for at tage lidt mere ned og at få snakket lidt mere i dybden om, hvad det er for noget AI, og hvordan man sikrer, at det er ens egen model, eller om man, hvis man bruger en fremmed model, så har en dataudleveringsaftale osv.
For der er personoplysninger på det her område, og det er jo dem, man er rigtig bekymret for at få ind i de her modeller.
Ane Halsboe-Jørgensen (S), 2025-03-13:
Tak for det.
Jeg kan godt lide at være her – det kan jeg bekræfte.
Jeg har ikke konkluderet på den videre proces, for det synes jeg i virkeligheden er Beskæftigelsesudvalgets drøftelse nu.
Jeg har bare tilkendegivet, at jeg selvfølgelig er lydhør over for det, udvalget kommer tilbage og siger, inklusive hvis man har spørgsmål, der er nødt til at blive besvaret i den videre proces.
Så gør vi selvfølgelig også det.
Det gælder også, hvis vi har brug for at få en dybere diskussion omkring kunstig intelligens, og hvad det er, det kan.
Jeg er selv af den overbevisning, at vores myndigheder skal have lov til at bruge de tekniske muligheder, der er, især hvis det kan frigive nogle årsværk og vi kan gøre ting bedre for de skattekroner, vi har.
Men selvfølgelig skal det gøres klogt.
Jeg synes i virkeligheden også, at udvalget må tage en drøftelse af, om der er behov for, at vi får de relevante myndigheder ind til et fælles møde, hvor de kan fortælle om, hvordan de tænker at arbejde med det her – kunne det være en model?
Også der vil jeg sige at der er en udstrakt hånd, hvis man har behov for at komme længere ned i substansen.
Kim Edberg Andersen (DD), 2025-03-13:
Jeg ved ikke, om jeg skulle høre det, som om ministeren er blevet lidt ligesom hr. Kim Edberg Andersen og ikke vil sætte hælene i, i forhold til at det bliver delt op.
Og når ministeren og Danmarksdemokraterne så er enige om, at man ikke skal sætte hælene i, kan man jo opdele det efter behov.
Og det er jeg glad for at høre.
Der tror jeg så, man har brug for at få nogle høringssvar, og det vil i hvert fald gavne at få den del ud, vil jeg nok sige.
Ane Halsboe-Jørgensen (S), 2025-03-13:
Jamen det er selvfølgelig også nemmere som minister at reagere på et krav om noget i et lovforslag, hvis det faktisk bliver et udtalt krav og ikke bare er en opfordring til andre partier om at rejse kravet.
Og på den måde kan vi jo sige, at der ikke er nogen af os, der sætter hælene i – det har vi i hvert fald konstateret nu.
Så tænker jeg, at Beskæftigelsesudvalget må tage den videre behandling herfra.
Og så er jeg selvfølgelig som minister lydhør over for, hvad det er, man kommer med, inklusive i forhold til nogle af de drøftelser, der kommer.
Hvis der er noget af det her, vi er nødt til at få åbnet kassen op omkring, f.eks. kunstig intelligens, vil jeg også meget gerne facilitere et møde mellem de relevante myndigheder for at diskutere tankerne omkring det – hvad det er, man tænker osv.
Så lad os endelig få arrangeret det.
Dina Raabjerg (KF), 2025-03-13:
Jeg har et lille opklarende spørgsmål sådan i forlængelse af debatten, som den har været.
Enhedslisten har udtrykt bekymring i forhold til besparelser på Arbejdstilsynet.
Jeg vil derfor spørge ministeren om noget, og jeg har fuld forståelse for, at man ikke kan svare på alt sådan lige på stående fod, men måske kunne det være, at ministeren lige præcis her havde svaret, altså en indikation på, hvor mange flere eller hvor mange færre vi har ansat i Arbejdstilsynet i dag end for 5 år siden.
Mikkel Bjørn (DF), 2025-03-13:
Tak for det.
Jeg er stadig vikar for vores sædvanlige ordfører.
Hvis Danmark skal have vækst og arbejdspladser og nye idéer, har vi brug for mennesker, der tør tage chancen; iværksættere, der sætter sig selv på spil, arbejder dag og nat og knokler for at bygge noget op fra bunden.
Dem skal vi ikke straffe, dem skal vi hjælpe.
Desværre har det alt for længe været sådan i Danmark, at hvis du tager springet og starter din egen virksomhed, står du uden sikkerhedsnet, hvis ikke det lykkes.
Men hvis du tager det sikre valg og bliver lønmodtager, har du både dagpengeret og økonomisk tryghed.
Det er skævt.
For sandheden er jo, at iværksættere er dem, der skaber nye arbejdspladser.
De skaber fundamentet for vores økonomi.
Alligevel har systemet gjort det mere risikabelt at skabe sit eget job end at tage et eksisterende.
Det laves der nu om på.
Med det her lovforslag sikres det, at nystartede iværksættere kan bruge deres tidligere lønindkomst til at optjene dagpenge.
For det er jo sådan, det er at være iværksætter.
Man kan ikke bare trække stikket og lade forretningen sejle.
Men indtil i dag har systemet været så rigidt, at selv det mindste arbejde i egen virksomhed under barsel betyder, at man mister sin ydelse.
Det er godt, at man nu fjerner den.
Dansk Folkeparti bakker derfor op om det her forslag, fordi vi gerne vil have et Danmark, hvor vi ikke straffer dem, der tager initiativ.
Vi skal væk fra janteloven og skabe en kultur, hvor det er en styrke og ikke en risiko at starte sin egen virksomhed.
Tak for ordet.